Augustis said kümme inimest surma ja sajad inimesed haavata, kui Macaud tabas taifuun Hato. See kümnenda kategooria taifuun põhjustas Macaus suuri purustusi, jättes linna tundideks ilma elektrita, mis näitab Macau haavatavust kliimamuutuste suhtes. Macau valitsuse taotlusel aitasid katastroofiabi anda Hiina rahvavabastusarmee kohalikud garnisoniväed.

4. detsembril peatati demokraatliku leeri seadusandja Sulu Sou volitused seadusandlikus kogus. Teda süüdistati kodanikuallumatuses seoses 2016. aastal Macau valitsusjuhi vastu korraldatud protestiaktsiooniga. Macau seadusandlik kogu peatas tema volitused, kusjuures peatamise poolt hääletas 28 ja vastu neli liiget. See on esimene kord pärast 1999. aastal toimunud piirkonna üleandmist, kui seadusandlik kogu on kasutanud oma volitust peatada seadusandja volitused kriminaalsüüdistuse tõttu. Kui Sou mõistetakse süüdi ja vangistatakse rohkem kui 30 päevaks, siis võidakse tal keelata seadusandjana tegutsemine.

Valimised korraldati korrektselt. Demokraatlikku leeri kuuluv uue Macau erakond süüdistas siiski ametivõime selles, et nad avaldasid erakonnale kampaania ajal poliitilist survet, ja algatas sellega seoses kohtuasja. Kõrgem apellatsioonikohus tegi 11. septembril otsuse uue Macau erakonna kasuks ja kritiseeris seda, et kodaniku- ja munitsipaalküsimuste amet lükkas tagasi erakonna taotluse valimiskampaania ürituse korraldamiseks. Demokraatliku leeri aktivistid kaebasid, et keskvalitsus oli häkkinud nende sotsiaalmeedia, e-posti ja kiirsõnumite saatmise teenustesse, et jälgida nende valimiskampaaniat. Enne valimisi keelati Macausse pääs vähemalt 13 Hongkongi ajakirjanikule.

Septembris valiti Macau uus seadusandlik kogu. Valimiste tulemusena ei muutunud seadusandliku kogu poliitiline koosseis. Selles on jätkuvalt enamuses valitsusmeelsed seadusandjad. Suur osalemise määr seadusandliku kogu valimistel, mille käigus valiti otse 14 kohta 33 kohast, näitab, et Macau kodanikud on valmis osalema poliitilises elus ja soovivad mõjutada enda tulevikku.

2017. aasta vältel keelati pääs Macausse enam kui kümnele demokraatliku leeri aktivistile ja mitmele ajakirjanikule. Macau immigratsiooniteenistus ütles mitmele Hongkongi poliitikule ja seadusandjale, et nad ohustavad Macau sisejulgeolekut ja stabiilsust.

Võrdsed võimalused, õigused ja vabadused

Macau põhiseaduses sätestatud põhimõtte „üks riik, kaks süsteemi“ alusel on Macau elanike õigused ja põhivabadused ning õigusriigi põhimõtte järgimine üldiselt jätkuvalt tagatud. Macaus kaitstakse kodanikuvabadusi ja austatakse suurel määral inimõigusi. Sellest hoolimata oli valitsus 2017. aastal vastu ÜRO piinamisvastase komitee soovitusele luua sõltumatu inimõigustega tegelev asutus. Valitsuse sõnul ei ole see soovitus Hiina Rahvavabariigi Macau erihalduspiirkonna suhtes kohaldatav.

Meedia oli jätkuvalt mitmekesine ja ajakirjanikel oli võimalus erinevaid vaateid ilma piiranguteta väljendada. Tundub, et eelkõige hiinakeelses meedias ja Hiinaga seotud uudiste kajastamisel on tekkinud teatav enesetsensuur. Vabaühendused ja meediaaktivistid avaldavad jätkuvalt muret enesetsensuuri pärast, mille on põhjustanud meedia sõltuvus valitsuse rahastamisest.

2017. aastal avaldas Macau portugali- ja ingliskeelse ajakirjanduse ühendus oma esimese aruande mittehiinakeelse meedia ajakirjandusvabaduse kohta. Aruande kohaselt austati ajakirjandusvabadust, aga hiinakeelse meedia puhul esines rohkem probleeme, piiranguid ja survet kui inglis- ja portugalikeelse meedia puhul. Aruande kohaselt oli peamine takistus ajakirjandusvabadusele raskus allikate hankimisel ja ametiasutuste ebapiisav läbipaistvus.

Esineb jätkuvalt probleeme seksuaalse sättumuse ja sooidentiteedi alusel diskrimineerimise tõttu. Need probleemid on eriti suured tööhõive, hariduse ja tervishoiu valdkonnas. Samasoolisi suhteid ei ole siiani lisatud seadusesse, millega muudetakse koduvägivald kriminaalkuriteoks. ÜRO majanduslike, sotsiaalsete ja kultuuriliste õiguste komitee on kutsunud Macaud üles võtma vastu terviklikku diskrimineerimise vastast seadust.

Hoolimata jätkuvatest jõupingutustest, mida Macau valitsus on teinud inimkaubanduse vastu võitlemiseks, on see Macaus jätkuvalt probleem. Macau ametiasutused korraldasid aasta vältel mitu inimkaubanduse vastast koolitust ja teavitamiskampaaniat. Selleks et võidelda selle piiriülese kuriteoliigi vastu, on Macau suurendanud koostööd Mandri-Hiina ja Hongkongi ametiasutustega, vahetades teavet ja korraldades ühisoperatsioone. Macau inimkaubanduse vastane seadus on rahuldav, aga selle täitmine peab olema rangemalt tagatud. Inimkaubanduse valdkonnas esitatakse siiani vähe süüdistusi ja tehakse vähe süüdimõistvaid kohtuotsuseid, hoolimata mitmetest kaebustest. EL on valmis uuendama teabevahetust ja koostööd ning jagama tehnilisi eksperditeadmisi selle kohta, kuidas see ülemaailmne probleem kõige paremini lahendada.

Macau ei ole tõhusalt jõustanud Rahvusvahelise Tööorganisatsiooni konventsioonides sätestatud ühinemisvabadust ja kollektiivläbirääkimiste õigust. Töötajatel on õigus osaleda ametiühingutes ja kollektiivsetes aktsioonides, aga neid ei kaitsta sel puhul vastumeetmete eest. Töösuhete seaduse artikliga 70 lubatakse tööandjal töötaja ilma mõjuva põhjuseta vallandada, kui töötajale makstakse selle eest tagasihoidlik hüvitis. EL kutsub Macaud võtma vajalikke meetmeid, et järgida Rahvusvahelise Tööorganisatsiooni konventsioone.

Macau ametiasutused jätkasid eelmisel aastal korruptsioonivastast võitlust ja valitsus algatas mitu kõrgetasemelist korruptsioonivastast menetlust. Taifuun Hato tekitas küsimusi Macau katastroofideks valmisoleku ja katastroofiabi koordineerimise kohta. Pärast taifuuni algatas korruptsioonivastane komisjon uurimise meteoroloogia ja geofüüsika ameti taifuunide prognoosimise tööprotseduuride ning selle endise direktori vastuoluliste juhtimistavade kohta. Korruptsioonivastase komisjoni aruandes ei leitud tõendusmaterjali ebaseadusliku tegevuse ega välismõju kohta.

Majanduslik areng

Macau majandus hakkas 2017. aastal uuesti elavnema pärast suurt majanduslangust sellele eelnenud kolmel aastal, kui hasartmängutööstust mõjutas suurel määral Mandri-Hiina korruptsioonivastane kampaania. Macau SKP reaalkasv oli 2017. aastal 9,1 %, mis on näitab olukorra märkimisväärset paranemist võrreldes 2016. aastaga, kui see vähenes 0,9 %. Majanduskasvu põhjustas hasartmängusektori taastumine ja pidev turistide sissevool. 2017. aastal suurenes külastajate arv 5,4 % ja jõudis 32,6 miljonini. Külastajad kulutasid riigis viibides ka rohkem raha. Hasartmängudest saadud tulud suurenesid 2017. aastal kahekohalise arvu võrra (19,1 % 2016. aastaga võrreldes) ja jõudsid 266 miljardi Macau pataakani. Sisenõudlus kasvas pidevalt, kusjuures mõõdukalt suurenesid nii eratarbijate kui ka valitsuse kulutused. Majanduse kõige nõrgem osa olid erasektori investeeringud, mille reaallangus oli 2017. aastal 10 %. Investeerimiskulutused vähenesid, kuna mitme suure turismirajatise ja kuurorti rajamine jõudis lõppjärku. Inflatsioon langes 2016. aasta 2,3 %-lt 1,2 %-le 2017. aastal. Töötuse määr on olnud viimase viie aasta jooksul ja isegi majanduskasvu aeglustumise aastatel püsivalt madal, s.o alla 2 %, ning majandus on suurel määral tuginenud välismaalasest töötajatele ja spetsialistidele. 2017. aastal moodustasid Macau tööjõust üle 40 % välismaalastest töötajad, kellest ligikaudu kaks kolmandikku olid pärit Mandri-Hiinast.

14. novembril esitas Macau valitsusjuht Fernando Chui seadusandlikule kogule oma 2018. aasta poliitilise avalduse. Ta kordas suuri poliitilisi suundumusi, mis on kindlaks määratud 2016. aastal kasutusele võetud Macau viie aasta kavas (2016–2020). Valitsusjuhi sõnul on tema valitsuse eesmärk mitmekesistada majandust, osaleda Mandri-Hiina algatuses „One Belt, One Road“ ning Guangdongi–Hongkongi–Macau lahe suurpiirkonna algatuses. Valitsus lubas arendada ka tulevikus edasi ettevõtluspõhist turismi kohtumiste, stiimulite, konventsioonide ja näituste, kultuuri- ja loomemajanduse, Hiina meditsiini, kapitalirenditeenuste ja varahalduse valdkonnas. Ta kutsus väikeseid ja keskmise suurusega ettevõtjad tegema koostööd Mandri-Hiina e-kaubanduse ettevõtjatega, et uurida turgusid portugali keelt rääkivates riikides. Kooskõlas varasemate tavadega kuulutas valitsusjuht välja kohalikele inimestele makstavate rahaliste toetuste paketi. See pakett on olnud kasutusel järjest 11 aastat ja selle aasta paketi kogueelarve on 12,9 miljardit Macau pataakat. 2018. aastal saab iga alaline elanik 9 000 Macau pataakat ja iga mittealaline elanik 5 400 Macau pataakat.

Macau eelarvepositsioon oli 2017. aastal jätkuvalt kindel ja piirkonnal on suured reservid. Macau eelarve on olnud aastaid pidevalt ülejäägis, hoolimata hasartmängumaksudest saadud tulude märkimisväärsest langusest 2015.–2016. aastal. Konservatiivne eelarvepoliitika buumi ajal tagas, et avaliku sektori võlg on null ja eelarvereserv suurem kui 130 % SKPst. 2017. aasta lõpus oli eelarvereserv kokku 490 miljardit Macau pataakat, mis on erakordselt suur vähem kui poole miljoni elanikuga (kui arvata välja Macaus mittesündinud töötav elanikkond) territooriumi jaoks. Valitsus teatas 2016. aastal, et ta loob eelarvereservi haldamise otstarbel 2019. aastaks riikliku arengufondi.

Kui Macau majanduse mitmekesistamine on jätkuvalt pikaajaline eesmärk, saavutati eelmisel aastal teatavaid tulemusi hasartmängusektori mitmekesistamise valdkonnas. Nn „VIP“ hasartmängude (rikaste inimeste suurte panustega hasartmängud) osakaal kõikidest hasartmängutuludest langes 2017. aastal 70 %-lt 56 %-le. Selleks et majutada aktiivselt hasartmänge mängivaid ja hasartmänge mittemängivaid turiste, ehitab Macau rohkem turismirajatisi ja täiustab linna taristut. Hasartmängukorraldajad on otsustanud investeerida väga suurtesse luksuskuurortidesse, et meelitada sinna suurürituste korraldajaid. Nad on ka võtnud kohustuse investeerida eri tüüpi meelelahutusse, mis on sobilik perekondadele ning äri- ja puhkusereisijatele. 2018. aastal on kavas avada viis uut mitme miljardi dollari eest rajatud kuurorti. Kokku on Macaul kavas lisada praegu pakutavale 37 000 hotellitoale 9 000 uut tuba. Valitsus on rõhutanud, et võime arendada hasartmängudega mitteseotud turismi on üks peamistest kriteeriumidest hasartmängulubade uuendamisel. Praegu on hasartmängude kontsessioonilepingud kuuel ettevõttel ja nende litsentsid aeguvad vahemikus 2020–2022.

Piirkondliku koostöö valdkonnas allkirjastasid Macau ja Hiina detsembris kaks uut lepingut Mandri-Hiina ja Macau vahelise tihedama majanduspartnerluse kokkuleppe raames. Need lepingud olid investeerimisleping ning majandus- ja tehnilise koostöö leping. Investeerimislepinguga tagatakse investeerimisvaidluste lahendamise mehhanism ja kohtumenetluste raamistik. Varem, oktoobris allkirjastasid Macau ja Hongkong lepingu, mille eesmärk oli lihtsustada kaupade vaba liikumist, soodustada tollimenetlusi ja kaubandust, avada teenustega kauplemine ja luua kahepoolne koostöö intellektuaalomandi valdkonnas Mandri-Hiina ja Macau vahelise tihedama majanduspartnerluse kokkuleppe raames. Macau ja Hongkong on sõlminud Mandri-Hiinaga eraldi tihedama majanduspartnerluse kokkulepped. Eeldatakse, et need kolm valitsust täiendavad oma tihedama majanduspartnerluse kokkuleppeid, et luua uus ja ühine platvorm, mille abil edendatakse kaubanduse ja investeeringute täiendavat liberaliseerimist ja soodustamist lahe suurpiirkonnas.

Macau on majanduslik sild Hiina ja portugali keelt rääkivate riikide vahel. Selleks et tugevdada seda rolli, kolis Hiina ja portugali keelt rääkivate riikide vahelist koostööd edendav juhtalgatuse fond 2017. aasta juunis oma peakorteri Pekingist Macausse. Fondi asutasid 2013. aastal Hiina arengupank ning Macau tööstus- ja kaubandusarengu fond. Seda haldab Hiina-Aafrika arengufond. Fond on lubanud kaasata oma tulevastesse projektidesse Macau väikesed ja keskmise suurusega ettevõtjad.

Macau jätkas aasta vältel rahapesu ja terrorismi rahastamise vastast võitlust. Neid jõupingutusi tunnustati 2017. aasta vastastikuse hindamise aruandes, mille koostasid ühiselt Aasia ja Vaikse ookeani piirkonna riikide rühm ning rahvusvaheliste finantsjärelevalveasutuste rühm kooskõlas rahapesuvastase töökonna kehtestatud hindamismeetoditega. Novembris rakendas Macau ka sularaha deklareerimise süsteemi riiki sisenejatele, kellel on kaasas rohkem kui 120 000 Macau pataakat (või sama summa muus vääringus) sularaha.